《酬任畴协律夏中苦雨见寄》
唐代·姚合

银汉波澜溢，经旬雨未休。细听宜隔牖，远望忆高楼。

风急飘还宜，云低落更稠。走童惊掣电，饥鸟啄浮沤。

丝网张空际，蛛绳续瓦沟。青蛙多入户，潢潦欲胜舟。

雷怒疑山破，池浑似土流。灰人漫禳厌，水马恣沈浮。

广陌应翻浪，贫居恐作湫。阳精藏不耀，阴气盛难收。

远色重林暮，繁声四壁秋。望晴思见日，防冷欲披裘。

枕润眠还懒，车羸出转忧。散空烟漠漠，迸溜竹修修。

树暗蝉吟咽，巢倾燕语愁。琴书凉簟净，灯烛夜窗幽。

天下那能向，龙边岂易求。湿烟凝灶额，荒草覆墙头。

酒思凄方罢，诗情耿始抽。下床先仗屐，汲井恐飘瓯。

危坐徒相忆，佳期未有由。劳君寄新什，终日不能酬。

作者简介：姚合，陕州硖石人。生卒年均不详，约唐文宗太和中前后在世。以诗名。登元和十一年（公元八一六年）进士第。初授武功主簿，人因称为姚武功。调富平、万年尉。宝历中，（公元八二六年左右）历监察御史，户部员外郎。出任荆、杭二州刺史。后为给事中，陕、虢观察使。与马戴、费冠卿、殷尧藩、张籍游，李频师事之。诗与贾岛齐名，号称“姚、贾”。仕终秘书监。合著有诗集十卷，《新唐书艺文志》及选王维、祖咏等十八人诗，为极玄集一卷，又摭古人诗联，叙其措意，各有体要，撰诗例一卷，（均《唐才子传》）并传于世。